
Az orosz-ukrán háború hatása a kínai-amerikai kapcsolatokra

Az Amerikai Egyesült Államok és a Kínai Népköztársaság jelen pillanatban a világ két legbefolyásosabb nagyhatalma, interakciójuk befolyásolja a világgazdaságot és a világpolitikát, így jelentős hatással van minden országra.
Kapcsolataikra egyaránt jellemző az interdependencia és a szembenállás. Ez az ellentét egy rendkívül bonyolult kapcsolatrendszert hozott létre a két hatalom között. Az orosz-ukrán háború fokozza a felek közti rivalizálást. Oroszországot, Kína első számú stratégiai partnerét az USA és szövetségesei szankciók alá vetették, Ukrajnát pénzzel, fegyverrel és információval támogatják. A globális feszültség középpontjában Oroszország áll, azonban Kína és Amerika egymást tekinti a legnagyobb fenyegetésnek.
Dolgozatom elemző kutatás, mely főként elsődleges (stratégiai dokumentumok és nyilatkozatok), illetve másodlagos forrásokra (hazai és nemzetközi szakirodalom) támaszkodik. Egyaránt megjelenik benne az induktív és deduktív kutatási modell. Célja a 2022. február 24-én kitört orosz-ukrán háborúval kapcsolatos ok-okozati összefüggéseket feltárni, elsősorban a kínai-amerikai relációk alakulásának kapcsán. Kérdései többek között, hogy hogyan befolyásolja a háború a szövevényes kínai-amerikai kapcsolatrendszert és ennek milyen hatása van a nemzetközi viszonyokra, hogy a jelenleg zajló folyamatok hogyan illeszkednek a két ország viszonyának történeti kontextusába, hogy mit lehet leszűrni a 2022. február 4-i kínai-orosz közös nyilatkozatból az orosz-ukrán háborúval és a kínai-amerikai viszonnyal kapcsolatban, hogy mi jellemzi az USA kormányának Kína-politikáját az orosz-ukrán háború alatt és az, hogy milyen összefüggés van az ukrajnai és a tajvani események között.



